Babay-Bognár Krisztina


Játék a fényekkel,

avagy a tűzijáték és a lángfestés története
Történeti áttekintés
Tűzijáték

Kínát tekintik a pirotechnika őshazájának, amelyben közrejátszik az, hogy gazdag nyersanyaglelőhellyel rendelkezik. Igen nagy mennyiségben fordul itt elő a salétrom (kínai-hó, vagy kínai-só, mai tudományos neve kálium-, vagy nátrium-nitrát, mely a fekete (füstös) lőpor előállításának az alapja.


Időszámításunk előtt 960-ban – közel háromezer éve – a feljegyzések szerint a kínai császár tiszteletére tűzijátékot rendeztek. A tűzijáték a vallási és a politikai ünnepek elmaradhatatlan kellékévé vált. A szent könyvek szerint, Kr. e. a 3. században, Indiában is rendeztek tűzijátékkal egybekötött vallási ünnepeket. Indiából ered a "bengáli elegy", 
mely színes lángjával ma is a pirográfia egyik legfontosabb alapja.

Az ókor félelmetes fegyvere a "görög tűz", forradalmasította a harcászatot. Thuküdídész már Kr.e. 400. körül említi a "görög tüzet", Kr.e. 670 körül Kallonikos, továbbfejlesztve feltalálta a lángvetőt, mellyel a bizánci görögök Kyrykosnál az egész arab flottát elpusztították. 716-ban Konstantinápoly ostromát is ezzel állították meg. Az összetételét sokáig nagy titokban tartották. Legfontosabb alapanyaga a nafta, a kőolaj alacsonyabb forráspontú frakciója lehetett, ezt desztillációval állították elő. S mert túlságosan párolgott, ként diszpergáltak benne. Légmentesen tárolták, és használatkor szifon segítségével kipermetezték.


A ma görögtűz néven ismert „vízesés égők” csak nevükben őrzik ókori változatukat, ma már alumínium forgács biztosítja az égetést.

A japánoktól származnak az álcázó színesfüst-elegyek, valamint az oly sokszor megcsodált csillagszórók és a szobai tűzijátékok.

A tűzijátékok Európában csak a XIV. század végén, a puskapor megjelenése után terjedtek el. Az első tűzijátékot az olaszországi Vicensában 1373-ban, a békekötés napján rendezték. Az egykori krónikák szerint az igen fényes, szemkápráztató látványt színes csillagok és bengáli-tüzek alkották. Később Olaszországban minden egyházi ünnepségen, még a pápaválasztások alkalmával is rendeztek tűzijátékokat.


A tűzijátékozás hagyományai Franciaországban találtak igazi otthonra. 
Nagy mecénása volt a tűzijátékoknak XV. Lajos, XVI. Lajos király és Mária Antoinette (Mária Terézia magyar királynő leánya) házasságkötése alkalmával egész Párizst megvilágította a különféle rakéták tűzparádéjával.


Királyi látogatások programjából, nagy ünnepnapok eseményei közül, fejedelmi esküvők, békekötések alkalmából nem maradhatott el a tűzijáték.

Oroszország cárja: Nagy Péter is nagy művelője volt a pirotechnikának. Saját kezűleg készítette rakétáit, tűzforgóit. 1754-ben, újév napján felesége, a későbbi Nagy Katalin cárnő tiszteletére tűzijátékot rendezett. Péter cár ténykedéseivel nagyot lendített a pirotechnika tudományán, számos technológiai leírás maradt fenn tőle, melyeket még ma is használnak.


Angliában is gazdag hagyományai vannak a tűzijátékoknak. VII. Henrik angol király 1487-ben Yorki Erzsébettel való egybekelése alkalmából fényes tűzijátékot rendezett a Temzén. Az egykorú krónikák hatalmas, vízben úszó tűzokádó sárkányokról, csatajelenetekről tesznek említést. Utóda VIII. Henrik, Boleyn Annával kötött második házassága alkalmával, 1533-ban fényes tűzi- és víziparádét rendezett a Temzén.
A XVIII-XIX. században a polgáriasodás korában már magánszemélyek is rendezhettek tűzijátékot. Főleg házasságkötéskor jött divatba a tűzijáték. Ennek célja az volt, hogy a házastársaknak ártó gonosz szellemeket távol tartsák

Az osztrák örökösödési háborút lezáró, 1749. április 27-i aacheni békekötés napján a londoni Green parkban fényes tűzijátékot rendeztek. Ehhez a pazar tűzijáték bemutatóhoz Händel szimfonikus művet komponált (Firework music). A nagyszabású zenés, parádés tűzijátékot 12000 főnyi közönség nézte és hallgatta végig.


A tűzijátékok a XVI. századtól a német udvari ünnepségeknek is fontos részei voltak. Az első nagyszabású tűzijátékot Lajos Vilmos badeni őrgróf württenbergi herceg esküvője alkalmával rendezték. A Habsburgok szintén nagy kedvelői voltak a tűzijátékoknak. Az uralkodók születésnapjukon, házasságuk, koronázásuk, békekötések alkalmával rendeztek tűzijátékokat a birodalom fővárosában, Bécsben. Fényes tűzijáték volt például I. Lipót német-római császár, magyar királynak, 1666. december 5-én, Eleonóra Magdaléna Teréziával kötött házassága alkalmával Bécsben.


Hazánkban az első nagyobb tűzijáték Mátyás király esküvőjén volt, melynek tűzmestere Regiomontánus, híres német matematikus-csillagász volt. Sajnos a sors Magyarországon nem engedte, hogy ez a csodálatos szórakozás elterjedjen.
A másfél évszázados török uralom és a Rákóczi-szabadságharc után jutott el hazánkba újra a tűzijáték, mely az uralkodók, nagyurak kerti mulatságait tette ünnepélyesebbé. 
1772. július 27-én, Szent Jakab napján, Eszterházy Miklós József rendezett tűzijátékot. Lelkes művelője volt a pirotechnikának Sándor Lipót főherceg, Magyarország nádora, aki 1795. nyarán I. Ferenc és felesége Amália tiszteletére rendezett tűzijátékot.

1809. augusztus 15-én Győrben ünnepelte Napóleon 40-ik születésnapját tűzijátékkal. (Győrben még ma is megtekinthető az a ház, ahol Napóleon megszállt!)
1822. július 26-án volt Balatonfüreden az első Anna-bál, melyet tűzijátékkal szerettek volna megünnepelni, de sajnos a műsornak tragikus vége lett. A tűzijáték a fellövése előtt berobbant. 

A magyarországi tűzijátékok kiváló úttörője és népszerűsítője az osztrák Anton Stuwer, aki a Városligetben, az Állatkert helyén rendszeresen rendezett szemkápráztató tűzijátékokat. Ezektől a tűzijátékoktól kapott kedvet Emmerling Adolf és Janitsári Iván, akik a magyar pirotechnika alapítói lettek.


A legelső tűzijátékgyárak keleten Pekingben és Tokióban épültek. Magyarországon Emerling Adolf – aki egyébként jómódú fűszerkereskedő családból származott – alapított Pesterzsébeten, a IX. ker. Vágóhíd u. 17. sz. alatt gyárat. Ezt 1946-ban államosították, az üzlete a VI. ker. Deák tér 6. sz. alá költözött, a gyárat pedig Balatonfűzfőre költöztették és beolvasztották a Nitrokémiai Ipartelepek gyártelepébe. Ott dolgozott Teleki György vegyész és Fekete Károly gépészmérnök, akik 1965-ben, Európában először használtak elektromos vezérléses indítást.

Hadászati felhasználás

Berthold Schwarz ferencesrendi szerzetes fedezte fel a feketelőpor feszítőerejét, hajtóerejét. A lőporban a szén az éghető, a salétrom (kálium- vagy nátrium-nitrát) az égést tápláló komponens, a kén gyúlékonyabbá teszi a lőport és gyorsítja a robbanás sebességét.


Európában a rakétákat Itáliában alkalmazták először tűzijátékokra, majd 1378-ban hadi célokra a genovaiak, Velence elfoglalásánál. Azonban mint fegyver, a háttérbe szorult és inkább jelzésre használták, pl.: éjjel terep-megvilágításra.


1417-1459. között íródott a Nagyszebeni tüzérségi kódex, melyben Conrad Haas a rakéták tökéletesítésével foglalkozik. Ő használt először vezetőléc helyett deltaszárnyat, és kidolgozta a háromlépcsős rakéta elvét, melyet továbbfejlesztettek és jelenleg az űrhajózásban használják.


Magyarországon a török megszállás alatt a végvárak hadileltárában azonban szerepeltek égő kenet és szurkot tartalmazó "tüzes koszorúk" és "tüzes csuprok" stb., melyeket hajítógépek röpítettek a török haderőre. Gárdonyi Géza: Egri csillagok c. művében olvashatunk néhány ilyen csodás tűzszerszámról.


1686-ban Budavár visszafoglalásakor rendeztek fényes tűzijátékot, melyet Romeyn De Hogha rajzában megörökített. Ez a rajz a Budapesti Történeti Múzeum tulajdona.


A Rákóczi-szabadságharcban használtak a kurucok rakétákat jelzésre. Bottyán János Sopron ostrománál, a vágvölgyi hadműveletek idején a lipótváriak alkalmaztak világító-jelzőrakétákat.


Az 1848-49-es szabadságharc idején is használtak rakétákat: Görgey Artúr seregében volt egy röppentyűs csapat.

1849. márciusában Kossuth Lajos Irinyi Jánost, a kiváló vegyészt és pirotechnikust (a zajtalan biztonsági gyújtó fácska – ma gyufa – feltalálóját), a Nagyváradon felállítandó lőporgyár igazgatójává nevezte ki. Irinyi a rakétakészítés mesterségét egy bécsi gyógyszerész tűzijátékműhelyében sajátította el. Ott ismerte meg a Schöbein-féle, 1846-ban feltalált füstnélküli lőport (ennek tudományos neve cellulóz-nitrát).
Lángfestés

1659-ben, Johann Rudolph Glauber (1604-1670), Amsterdamból már arról publikált, hogy a láng és a füst színe miként változik a lángba tartott fém típusának függvényében.

Robert Boyle (1627-1691), A Brit Királyi Akadémia kémikusa a kémiai analitika alapjainak rendszerezésében már felhasználta a lángfestést is.

1752-benThomas Melvill (1726-1753) megfigyelte a fémsók fotokémiai spektrumát 

1758-ban Adreas Marggraf (1709-1782), német kémikus lángfestést alkalmazott a nátrium és a kálium megkülönböztetésére.

John Herschel (1792-1871), angol kémikus és csillagász Marggraf elképzelését továbbfejlesztette egy jelentős lépéssel: ha a fémsók által megfestett láng fényét prizmán átvezeti, adott fémre jellemző, egyedi vonalas színképet kap, mely alkalmas annak azonosítására.

1853-ban Robert Wilhelm Bunsen (1811-1899) német kémikus kifejlesztette a róla elnevezett Bunsen-égőt, melynek segítségével színtelen lángot is elő tudtak állítani, elősegítve a spektrofotometria fejődését.

1859-ben Bunsen – Gustav Robert Kirchhoff (1824-1887) nevű asszisztensével –, kifejlesztette a spektroszkópot, mely tartalmazza a prizmát, megkönnyítve a színspektum megfigyelését. Kirchhoff kiterjesztette a spektroszkópia használatát a forró gázok félykibocsájtása spektrumának vizsgálatára és annak demonstrálására, hogy a hideg gázok ugyanabban a spektrumban nyelik el a fényt, melyben magasabb hőmérsékleten emittáltak.
Az eddig felvázolt ismeretterjesztő tudománytörténeti érdekességként bemutatható, de nem képezi részét szerves részét a törzsanyagnak.
A lángfestés elméleti alapjai


A spektrum egy jellegzetes példája a fehér fény színeire bontásakor a prizma mögött megjelenő szivárvány. Az esőcseppeken megtörő fény is színeire bomolhat, így jön létre az égbolton a napfény színképe, a szivárvány.

A fehér fény színei csökkenő hullámhossz szerint rendezve a következők: 

vörös, narancs, sárga, zöld, kék és ibolya. 

Minden test (a saját hőmérsékletének következtében) kibocsát elektromágneses sugárzást. Ezt feketetest-sugárzásnak nevezzük. A feketetest-sugárzás hullámhossza a hőmérséklet emelkedésével rövidül. A közel 3 K hőmérsékletű Univerzum mikrohullámokat, a 295 K-es szobahőmérsékletű testek infravörös sugarakat, a 6000 K-es Nap sárga fényt, míg az egymillió Kelvin hőmérsékletű Napkorona röntgensugárzást bocsát ki.


Közismert a nátrium színképe – a nátrium gőzét kis nyomású utcai lámpák töltésére is használják –, amelyben majdnem a teljes sugárzási energia két, a teljes színkép sárga tartományába eső vonalra korlátozódik.

A fémek jellemző lángfestése annak a következménye, hogy a fémek gőzei jellegzetesen vonalas színképűek.

A kémiai elemek atomjaiban az elektronok jól meghatározott energiájú állapotban vannak. Az elektronok csak bizonyos energiaszinteken létezhetnek. Egy adott energiaszintről az elektron csak úgy kerülhet valamelyik magasabb szintre, hogy a különbségnek megfelelő energiát felveszi fény (foton) formájában vagy hőátadással. Ez a folyamat a gerjesztés.


Az elektronok igyekeznek a lehető legkisebb energiájú szintre kerülni, ezért a gerjesztés után az energiaszinteknek megfelelő különbség kisugárzása közben visszakerülnek egy alacsonyabb energiaszintre. A kisugárzott energia foton formájában is távozhat az atomból. Ha a foton hullámhossza a látható fény tartományába esik, a szemlélő az adott atomra jellemző színeket vesz észre.


A fémek egy részének atomjait a látható fény fotonjai gerjesztik, így az instabil magasabb energiaszintről visszaérkezve az atomok a látható fény tartományában sugároznak. Ez a lángfestés.


Mivel a gerjesztés nyomán kisugárzott foton hullámhossza jellemző az adott fémre, ezért ezt a módszert kimutatásra (minőségi analízis) is lehet alkalmazni. A kísérletek és a tűzijáték során is fémsók kerülnek a lángba és a 800-1000 °C-os hőmérsékleten a fématomok elektronjai gerjesztődnek. Ezen a jelenségen alapszik a lángfotometria, amely mennyiségi meghatározást is lehetővé tevő műszeres analitikai módszer.

A gerjesztés hatására kibocsátott sugárzás energiája kvantált (azaz a sugárzás csak bizonyos „energia-adagokban terjedhet), és jellemző a kibocsátó anyag lehetséges energiaszintjeire:
E = hv = hc / λ

A sugárzás színképét sávosnak nevezzük, ha a színképvonalak különálló csoportokba, sávokba rendeződnek, vagyis minden sáv sűrűn egymás mellett elhelyezkedő vonalak sokaságából áll. A sávos színkép az összetettebb molekulákból álló anyagokra jellemző, ahol a konjugációs pályák miatt az energiaszintek egybemosódhatnak. 

Ezt a jelenséget használják fel a tűzijátékoknál is a különböző pirotechnikai keverékekbe megfelelő fémvegyületet keverve szép, színes lánghatások érhetők el.


A lángfestést elsősorban az alkálifémek, illetve alkáliföldfémek vegyületeivel figyelhetjük meg.
fém


szín
lítium (Li)

bíborvörös
nátrium (Na)

sárga
kálium (K)

fakóibolya
kalcium (Ca)

téglavörös

bárium (Ba)

sárgászöld
réz (Cu)

alapvetően zöld, de kloridja mélykék
cézium (Cz)

égszínkék

rubídium (Ru)

vörös

ólom (Pb)

kék, bóraxxal: égszínkék

tallium (Ta)

zöld

tellur (Te)

zöld

molibdén (Mo)
zöld
arzén (As)

kék

antimon (Sb)

kék

szelén (Se)

kék.

A lángfestési gyakorlat elmélete a következő:

A színtelen és forró láng hatására a só elpárolog, a só elbomlik összetevőire, atomizálódik, fématom keletkezik, melynek külső vegyértékelektronjai gerjesztődnek. Ahogy a gerjesztett állapotból visszakerülnek alapállapotba az elektronok, fény formájában adják le a gerjesztési energiát a E = hv = hc / λ egyenlet alapján.
Tehát, a gerjesztés a Bunsen-égő lángjának magas hőmérséklete miatt jön létre, az elem anyagi minőségének megfelelő energiakülönbséggel. Így ahányféle atom, annyiféle lángfestés, de a Bunsen-égő által biztosított energiatartományba (800-1200 °C) szerencsére csak néhány esik.
Konkrét példák a hullámhossz elnyelésre / kibocsátásra:

Elem
Szín 
Hullámhossz (nm)

Lítium 
kárminvörös
671 erős vörös 


Stroncium
kárminvörös
663, 675 két vörös vonal


Kalcium
sárgásvörös
620 narancsvörös, 554 (zöld),

Bárium
halványzöld
sok narancssárga, 487 kék, 514, 524, 535 zöld


Nátrium
aranysárga
589 (erős)

Kálium
fakóibolya
768 vörös és 404 ibolya

Gyakorlati alkalmazása
A spektrofotometria eredményeit elsősorban analitikai célokra használják, alkalmas kvantitatív és kvalitatív meghatározásra is, de ugyanakkor a csillagászatban is alkalmazzák távoli égitestek anyagösszetételének meghatározására, valamint a pirotechnikai iparban a színes tűzijátékok előállítására.

A lángfestés felhasználása a tantervi előírásoknak megfelelően
Ezen összefoglaló részben vagy egészben az általános és szervetlen kémia tárgykörében több helyen is beilleszthető az oktatásba:

A kémia története tárgykörében a tudományág jelentősebb előrelépéseiről az analitika, és a pirotechnika valamint az elválasztástechnika tudománytörténeti érdekességeinek tárgyalásakor.

Az elemek és vegyületeik, továbbá az atomszerkezet témakörében is jelentős segítség a diákoknak a kvantált energia megértésében, hiszen az atomszerkezet és a gerjesztés jelensége nem mindenki számára könnyen értelmezhető. A lángfestés azonban látványos és jól szemléltethető magyarázatot ad az anyagszerkezet eme jelenségeire.
Ezen jegyzet természetesen fakultáció keretében részletesebben, alapórákon kivonatos formában kerülhet feldolgozásra. A lángfestést feltétlenül érdemes tanári kísérletként bemutatni, majd a diákok maguk is elvégezhetik a kísérleteket.

Érettségi követelmények

kísérleti és elemzési módszerek alkalmazása.

Az anyagi tulajdonságok kísérleti igazolása a rendelkezésre bocsátott

eszközök és anyagok segítségével.



	Tudománytörténet
	A követelményekkel kapcsolatos tudománytörténeti vonatkozások

megnevezése


Kémia gyakorlaton / természetvizsgálat gyakorlaton alkalmazható egyszerű kísérlet leírása:
Anyagok:
· kalcium-klorid (CaCl2) 
· nátrium-klorid (NaCl), 
· stroncium-klorid (SrCl2), 
· lítium-klorid (LiCl), 
· bárium-klorid (BaCl2), 
· 1:1 hígítású sósav (HCl) és cink (Zn)
Eszközök:
· Bunsen-égő

· porcelántégely (a klasszikus kísérlethez), vagy 
· porlasztó, esetleg csavarhúzó (alternatív kísérletekhez).
A cinkből és sósavból fejlődő H2 porlasztja a tégelyben levő sóoldat cseppjeit, de használhatunk porlasztót is az oldat lángba juttatásához, illetve egyszerűen csavarhúzóra szórt kristályokat is beletarthatunk a lángba. Esetleg hamumentesen égő szűrőpapírcsíkokkal is felitathatjuk a tömény sóoldatokat, amelyeket a szárítás után csipesz segítségével lángba tartunk.
1. A Bunsen- égőt fúvólángra állítjuk.

2. A porcelántégelybe szórunk a vizsgálandó minta szilárd részéből.
3. Sósavat adunk hozzá (jó a 1:1 hígítású is, nem kell tömény!), végül cinkforgácsot szórunk hozzá. Ettől hidrogéngáz fejlődik és a pezsgés során magával tagadja a vizsgálandó anyagot tartalmazó sóoldat apró cseppjeit is. A tégely fölé tartjuk az asztal lapjával párhuzamosan a Bunsen-égőt. Ekkor a tégely felett megfigyelhetjük a láng színének változását. 
A nátrium túlérzékeny, így 1 ppm mennyiség is festi a lángot. Akkor van a mintában nátrium, ha tartósan és erősen sárga lesz a láng. Kobaltüveggel ki lehet szűrni a nátrium sárga színét, és így a kálium vizsgálható, de ezt nem könnyű kivitelezni.

Felhasznált irodalom:
Dr. Barcza Lajos, Dr. Budavári Ágnes: A minőségi kémiai analízis alapjai, Medicina Könyvkiadó Rt. (5. átdolgozott kiadás, 2001.), 90-93. old.
www.pirotex.hu/
www.pyro-technic.hu/pt_tuztor/pt_tuztor.htm
www.wood.army.mil/ccmuseum/ccmuseum/Library/Detectors_History.pdf
www.sulinet.hu/tart/fncikk/Kidb/0/25755/index.htm
www.freeweb.hu/hmika/Lexikon/Html/Spektrum.htm
www.muszeroldal.hu/assistance/vilagitaslexikon.pdf
http://www.japan-fireworks.com/basics/emenu.html
http://www.cc.oulu.fi/~kempmp/colours.html
http://www.pbs.org/wgbh/nova/kaboom/
http://www.howstuffworks.com/fireworks.htm
http://www.nationalgeographic.com/ngkids/0007/fireworks/blast1.html
http://schulen.eduhi.at/chemie/pyro.htm
http://www.pyro-technic.hu/tanfolyam2.html
http://www.flickr.com/photos/
http://www.hmg.hu/hasznos/erettsegi.html

